Source: https://www.uber.com/zh-SG/legal/other/transport-guidelines-slovakia/
Timestamp: 2019-09-22 16:09:20+00:00
Document Index: 16117028

Matched Legal Cases: ['§ 4', '§ 26', '§ 29', '§ 760', '§ 764', '§ 763', '§ 427', '§ 431', '§ 769']

PREPRAVNÝ PORIADOK PREVÁDZKOVATEĽA DISPEČINGU
spoločnosti Uber B.V., so sídlom: Mr. Treublaan 7, 1097 DP Amsterdam, Holandské kráľovstvo, IČO (RSIN): 852071589 (ďalej len „Uber" alebo „Prevádzkovateľ dispečingu“) vypracovaný v súlade so zákonom č. 56/2012 Z. z. o cestnej doprave, v znení neskorších predpisov (ďalej len „Zákon o cestnej doprave“), zákonom č. 8/2009 Z.z. o cestnej premávke, v znení neskorších predpisov (ďalej len „Zákon o cestnej premávke“), zákonom č. 40/1964 Zb. Občiansky zákonník, v znení neskorších predpisov (ďalej len "Občiansky zákonník“) a zákonom č. 250/2007 Z.z. o ochrane spotrebiteľa, v znení neskorších predpisov (ďalej len „Zákon o ochrane spotrebiteľa“), účinný odo dňa 18.04.2019 (ďalej len „Prepravný poriadok“).
Tento Prepravný poriadok upravuje podmienky sprostredkovávania služieb prepravy prostredníctvom prevádzkovateľov taxislužby, vodičmi vozidiel taxislužby a vozidlami taxislužby, ktoré sú zapísané v koncesii, prevádzkovania dispečingu pre poskytovanie služieb taxislužby pre právnické a fyzické osoby sprostredkovanej prostredníctvom digitálnej platformy – mobilnej aplikácie Uber a s tým spojených služieb (ďalej len „Služba Uber").
Služba Uber umožňuje sprostredkovanie uzavretia zmlúv o preprave osôb uzatváraných medzi bližšie nešpecifikovanými prepravovanými osobami (ďalej len „Cestujúci") a prevádzkovateľmi taxislužieb prostredníctvom vodičov vozidiel taxislužby.
V zmysle ust. § 4 ods. 6 Zákona o cestnej doprave, je v prípade sprostredkovania zmluvného vzťahu medzi dopravcom a Cestujúcim prostredníctvom Služby Uber, obsah tohto Prepravného poriadku odo dňa jeho zverejnenia súčasťou návrhu na uzavretie zmluvy o preprave osôb medzi dopravcom a Cestujúcim.
Cestujúci i dopravca stiahnutím a/alebo používaním Služby Uber súhlasí a zaväzuje sa dodržiavať bez výhrad všetky podmienky uvedené v tomto Prepravnom poriadku, a vyhlasuje, že s Prepravným poriadkom súhlasí bez výhrad, je ním viazaný, a zaväzuje sa ho dodržiavať. Cestujúci sa zaväzuje, že nebude v súvislosti s používaním Služby Uber robiť žiadne úkony v rozpore s platným právom a týmto Prepravným poriadkom.
Prístup k Službe Uber a jej používanie je možné len pre osoby, ktoré majú spôsobilosť na právne úkony a sú oprávnené vstupovať do právnych vzťahov podľa platných právnych predpisov. Akceptovaním tohto Prepravného poriadku Cestujúci i dopravca vyhlasuje, že je spôsobilý na právne úkony a je oprávnený prijať tento Prepravný poriadok a dodržiavať jeho ustanovenia.
Uber sprostredkúva služby prepravy výlučne pre prevádzkovateľov taxislužby, vodičmi vozidiel taxislužby a vozidlami taxislužby, ktoré sú zapísané v koncesii dopravcu, a to výhradne prostredníctvom služby Uber.
Za taxislužbu sa v zmysle Zákona o cestnej doprave a tohto Prepravného poriadku považuje, prevádzkovanie osobnej dopravy vozidlami s obsaditeľnosťou najviac deväť osôb vrátane vodiča ako prepravy jednotlivých Cestujúcich alebo skupiny Cestujúcich do cieľového miesta podľa zmluvy o preprave osôb.
Dispečingom sa v zmysle Zákona o cestnej doprave a tohto Prepravného poriadku rozumie sprostredkovanie služieb prepravy osôb vozidlami s obsaditeľnosťou najviac deväť osôb vrátane vodiča prostredníctvom telefónu, digitálnej platformy alebo iným spôsobom.
Vozidlom taxislužby sa rozumie len vozidlo, ktoré spĺňa podmienky uložené Zákonom o cestnej doprave, a ktoré je zaevidované v koncesii.
Dopravcom sa v zmysle tohto Prepravného poriadku rozumie bližšie neurčený počet prevádzkovateľov taxislužby, ktorí sú držiteľmi koncesie a ich vodičov, ktorí spĺňajú zákonné požiadavky uložené na tieto osoby v zmysle ust. § 26 a nasl. Zákona o cestnej doprave, t.j. najmä, že poskytujú služby len prostredníctvom vozidiel, ktoré sú zaevidované v koncesii. Koncesia oprávňuje dopravcu ponúkať dopravné služby a uzatvárať zmluvy o preprave osôb (ďalej len „Dopravca").
Všeobecné povinnosti prevádzkovateľa dispečingu
Prevádzkovateľ dispečingu je v zmysle ust. § 29 ods. 2 Zákona o cestnej doprave, najmä povinný
sprostredkovať prepravu len prostredníctvom prevádzkovateľov taxislužby,
sprostredkovať prepravu len vozidlami taxislužby, ktoré sú zapísané v koncesii,
poskytnúť údaje o prevádzkovaných vozidlách, o ich prevádzke a o osobách, prostredníctvom ktorých sprostredkoval prepravu, a o im plynúcich príjmoch do 30 kalendárnych dní od vyžiadania orgánom odborného dozoru, kontrolným orgánom a orgánom štátnej správy v oblasti daní, poplatkov a colníctva,
oznámiť dopravnému správnemu orgánu zmenu údajov uvedených v povolení na prevádzkovanie dispečingu do 15 dní od zmeny; ak ide o právnickú osobu, oznámiť aj zmenu osoby, ktorá je jej štatutárnym orgánom alebo členom jej štatutárneho orgánu.
Dopravca má prevádzkovú povinnosť v rozsahu koncesie, prepravnú povinnosť v rozsahu prepravného poriadku a tarifnú povinnosť podľa tarify v zmysle Zákona o cestnej doprave.
Dopravca uzatvára zmluvu o preprave osôb s Cestujúcim prostredníctvom Služby Uber.
Dopravca je povinný starať sa pri preprave najmä o bezpečnosť a pohodlie Cestujúcich.
Dopravca sa zaväzuje pri využívaní Služby Uber dodržiavať tento Prepravný poriadok, Zásady ochrany osobných údajov Uber, Obchodné podmienky Uber ako i Príručku komunity Uberu (Slovensko), ako aj všeobecne záväzné právne predpisy Slovenskej republiky.
Dopravca poskytovaním služieb prepravy sprostredkovaných prostredníctvom Služby Uber vyhlasuje, že spĺňa zákonné podmienky na prevádzkovanie taxislužby, za ktoré Dopravca zodpovedá v celom rozsahu a prepravu vykonáva výlučne len vodičmi vozidiel taxislužby a vozidlami zapísanými v koncesii.
zabezpečiť poskytovanie služieb prostredníctvom vodičov vozidiel taxislužby, ktorí sú v pracovnoprávnom vzťahu k prevádzkovateľovi taxislužby, ak nie je touto osobou prevádzkovateľ taxislužby,
zabezpečiť poskytovanie služieb len prostredníctvom vozidiel, ktoré sú zaevidované v koncesii,
prevádzkovať taxislužbu podľa prepravného poriadku; ak sa taxislužba prevádzkuje prostredníctvom dispečingu, prevádzkovateľ taxislužby môže vykonávať prepravu podľa prepravného poriadku dispečingu,
označiť každé prevádzkované vozidlo na predných ľavých a predných pravých dverách obchodným menom prevádzkovateľa taxislužby,
označiť vozidlo na pravých predných dverách a vo vnútri vozidla taxislužby na mieste viditeľnom pre Cestujúceho základnou sadzbou cestovného; to neplatí, ak cena je dohodnutá pred začatím prepravy,
označiť každé vozidlo pevným alebo odnímateľným strešným svietidlom s nápisom TAXI akejkoľvek farby okrem modrej, červenej alebo oranžovej,
zabezpečiť, aby v každom prevádzkovanom vozidle bola kópia koncesie prevádzkovateľa taxislužby,
zabezpečiť, aby v každom prevádzkovanom vozidle bolo osvedčenie vozidla taxislužby,
mať na každých 15 prevádzkovaných vozidiel taxislužby najmenej jedno vozidlo taxislužby, ktoré je počtom sedadiel alebo veľkosťou batožinového priestoru alebo ložného priestoru uspôsobené alebo vybavené na prepravu viac ako štyroch a najviac ôsmich Cestujúich, vybraných skupín Cestujúcich s príslušenstvom, veľkého počtu kusov batožiny alebo rozmernej batožiny,
poskytnúť údaje o prevádzkovaných vozidlách, o ich prevádzke a o osobách, prostredníctvom ktorých vykonal prepravu, a o im plynúcich príjmoch do 30 kalendárnych dní od vyžiadania orgánom odborného dozoru, kontrolným orgánom a orgánom štátnej správy v oblasti daní, poplatkov a colníctva,
oznámiť dopravnému správnemu orgánu zmenu údajov uvedených v koncesii do 15 dní od zmeny; ak ide o právnickú osobu, oznámiť aj zmenu osoby, ktorá je jej štatutárnym orgánom alebo členom jej štatutárneho orgánu.
Vodičom vozidla taxislužby môže byť len ten, kto je držiteľom preukazu vodiča vozidla taxislužby (ďalej len „Preukaz vodiča"). Vodičom vozidla taxislužby môže byť len Dopravca alebo zamestnanec Dopravcu (ďalej len „Vodič vozidla taxislužby“).
Vodič vozidla taxislužby je povinný poskytovať dopravné služby podľa Prepravného poriadku, najmä
prepraviť Cestujúceho z vopred dohodnutého miesta a prepraviť Cestujúceho, ktorý prejaví záujem o prepravu podľa informácií zo Služby Uber,
používať pevné alebo odnímateľné strešné svietidlo s nápisom TAXI akejkoľvek farby okrem modrej, červenej alebo oranžovej,
naložiť a upevniť cestovnú batožinu a iné veci Cestujúceho a po skončení prepravy ich vyložiť,
uskutočniť prepravu po najkratšej trase prepravy, ktorú umožňuje dopravná situácia; inú trasu prepravy môže použiť len
so súhlasom Cestujúceho alebo na jeho návrh, alebo ak ide o vopred známu pravidelnú trasu prepravy skupiny Cestujúcich,
vydať Cestujúcemu potvrdenie o zaplatenom cestovnom alebo poslať potvrdenie o zaplatenom cestovnom Cestujúcemu elektronicky; kópia v listinnej podobe alebo v elektronickej podobe je súčasťou registratúry prevádzkovateľa taxislužby,
mať vo vozidle taxislužby kompletné tarifné podmienky a umožniť Cestujúcemu na požiadanie nahliadnuť do nich alebo umožniť prístup k nim prostredníctvom Služby Uber,
umožniť prepravu psa so špeciálnym výcvikom, ktorý poskytuje pomoc Cestujúcemu s ťažkým zdravotným postihnutím,
poskytnúť súčinnosť Cestujúcim so zdravotným postihnutím a Cestujúcim so zníženou pohyblivosťou vrátane sprevádzajúcich osôb, ako aj dôchodcom, žiakom a študentom.
umiestniť Preukaz vodiča na mieste viditeľnom pre Cestujúceho.
Vodič vozidla taxislužby môže odmietnuť vykonať prepravu alebo nedokončiť začatú prepravu, ak
to neumožňuje technický stav a priepustnosť cesty alebo bezpečnosť a plynulosť cestnej premávky na trase prepravy najmä v dôsledku poveternostných vplyvov, poškodenia pozemnej komunikácie alebo dopravnej nehody,
správanie sa Cestujúceho, najmä ak je agresívny alebo ozbrojený, alebo čas prepravy, cieľové miesto, trasa prepravy alebo iné okolnosti vzbudzujú u vodiča obavu o svoje zdravie, o bezpečnosť prepravy alebo o vozidlo taxislužby,
vzhľadom na stav Cestujúceho hrozí znečistenie vozidla taxislužby alebo obťažovanie vodiča počas jazdy,
Cestujúci napriek upozorneniu vo vozidle taxislužby fajčí, konzumuje jedlo a nápoje alebo kŕmi prepravované zviera alebo na prednom sedadle manipuluje s príručnou batožinou, novinami, mapou alebo inou vecou, ktorou možno obmedziť výhľad vodiča alebo ohroziť vedenie vozidla taxislužby, alebo
Cestujúci má batožinu, ktorú vzhľadom na jej početnosť, veľkosť, hmotnosť alebo tvar nie je možné naraz prepraviť, alebo chce prepravovať zvieratá, ktoré vzhľadom na ich veľkosť, početnosť alebo správanie nie je možné prepraviť v priestore pre Cestujúcich ani v batožinovom priestore.
Zmluvný vzťah medzi Dopravcom a Cestujúcim vzniká na základe uzavretej zmluvy o preprave osôb podľa § 760 až § 764 Občianskeho zákonníka prostredníctvom Služby Uber (ďalej len "Prepravná zmluva").
Prepravná zmluva v taxislužbe sa uzatvára na základe objednávky Cestujúceho prostredníctvom Služby Uber. Prepravná zmluva je uzatvorená potvrdením objednávky Cestujúceho Dopravcom prostredníctvom Služby Uber.
Uzavretím Prepravnej zmluvy vzniká Dopravcovi povinnosť riadne a včas prepraviť Cestujúceho do miesta určenia podľa podmienok tohto Prepravného poriadku, Zásad ochrany osobných údajov Uber, Obchodných podmienok Uber, Príručky Komunity Uberu (Slovensko) a všeobecne záväzných právnych predpisov Slovenskej republiky.
Odmietnuť uzavretie Prepravnej zmluvy a/alebo vykonanie prepravy a a/alebo nedokončiť začatú prepravu môže Dopravca výlučne len v prípadoch podľa podmienok špecifikovaných v bod 20 tohto Prepravného poriadku.
Uskutočnením prepravy na základe uzavretej Prepravnej zmluvy a podľa podmienok Prepravného poriadku, vzniká Cestujúcemu povinnosť zaplatiť cestovné dohodnuté prostredníctvom Služby Uber.
Dopravca alebo Vodič vozidla taxislužby v mene Dopravcu môže od uzatvorenej Prepravnej zmluvy odstúpiť,
ak Cestujúci porušuje podmienky Prepravnej zmluvy alebo ustanovenia bod 20 tohto Prepravného poriadku, alebo
ak sa do času stanoveného prostredníctvom Služby Uber od príchodu Dopravcu, resp. Vodiča vozidla taxislužby na dohodnuté miesto vyzdvihnutia Cestujúceho, Cestujúci nedostaví na dohodnuté miesto vyzdvihnutia Cestujúceho.
Cestujúci môže od uzatvorenej Prepravnej zmluvy odstúpiť, ak Dopravca, alebo Vodič vozidla taxislužby porušil zmluvné podmienky Prepravnej zmluvy, alebo podmienky tohto Prepravného poriadku, Zásad ochrany osobných údajov Uber, Obchodných podmienok Uber alebo Príručky komunity Uberu (Slovensko).
Cestujúci môže od uzatvorenej Prepravnej zmluvy odstúpiť aj bezdôvodne, ako aj v prípade ak chce po začatí prepravy zmeniť cieľ jazdy, v takom prípade má Dopravca nárok na úradu celej sumy cestovného dohodnutej prostredníctvom Služby Uber. Ak si Dopravca uplatní voči Cestujúcemu nárok na sumu cestovného, je Cestujúci povinný zaplatiť Dopravcovi sumu cestovného dohodnutú prostredníctvom Služby Uber.
Cena za prepravu je dohodnutá pred začatím prepravy prostredníctvom Služby Uber. Cena za prepravu je určená na základe zadaného cieľa jazdy a ďalších požiadaviek zadaných Cestujúcim prostredníctvom Služby Uber (v rozsahu umožnenom Službou Uber) a je oznámená Cestujúcemu prostredníctvom Služby Uber pred uzatvorením Prepravnej zmluvy na základe žiadosti uskutočnenej Cestujúcim prostredníctvom Služby Uber. Cestujúci je oprávnený prijať alebo odmietnuť cenu za prepravu. Prijatie ceny za prepravu predstavuje objednávku Cestujúceho.
Cena za prepravu, prípadná zľava alebo príplatok v súvislosti s prepravou Cestujúcich a batožiny, resp. iné poplatky sú stanovené a zverejnené priamo prostredníctvom Služby Uber.
Suma cestovného odsúhlasená Cestujúcim sa považuje za konečnú, a nie je možné ju meniť.
Dopravca je oprávnený vyžadovať od Cestujúceho poplatok za zrušenie jazdy alebo tzv. poplatok za čakanie podľa podmienok uvedených v Službe Uber.
Cestujúci môže zaplatiť sumu cestovného výhradne prostredníctvom Služby Uber, pričom potvrdenie o zaplatení je Cestujúcemu zasielané elektronicky po vykonaní prepravy. Všetky platby sú spracúvané Uberom alebo treťou stranou, ktorá je oprávnená poskytovať takéto služby.
Cestujúci je oprávnený podať v súvislosti s prepravou sťažnosť u Prevádzkovateľa dispečingu (Uber), prostredníctvom Služby Uber. Sťažnosť bude vybavená Prevádzkovateľom dispečingu (Uber) v súlade s Príručkou Komunity Uberu (Slovensko) a inými pravidlami Prevádzkovateľa dispečingu (Uber).
Cestujúci je, v zmysle platných právnych predpisov, oprávnený uplatniť písomnú alebo ústnu reklamáciu prepravy priamo u Dopravcu. V reklamácii Cestujúci vymedzí dôvody reklamácie a svoje požiadavky na odstránenie vady a uskutočnenie nápravy a tieto stručne odôvodní. Cestujúci k reklamácii pripojí príslušné doklady osvedčujúce oprávnenosť jeho nároku.
Dopravca je povinný vybaviť reklamáciu do 30 dní od uplatnenia a vydať Cestujúcemu o vybavení reklamácie písomný doklad najneskôr do 30 dní od uplatnenia reklamácie.
Reklamácie na plnenie záväzkov z Prepravného poriadku a ich vybavovanie Dopravcom podľa tohto Prepravného poriadku preskúmava Slovenská obchodná inšpekcia.
Za porušenie povinnosti Dopravcu prepraviť podľa Prepravného poriadku Cestujúceho riadne a včas, zodpovedá Dopravca podľa ust. § 763 Občianskeho zákonníka.
Ak Cestujúcemu vznikne počas uskutočnenej prepravy ujma na zdraví alebo škoda na batožinách prepravovaných spoločne s ním alebo na veciach, ktoré mal Cestujúci pri sebe, zodpovedá za túto v celom rozsahu Dopravca. Za škodu vzniknutú počas prepravy Cestujúcemu na zdraví, batožine a osobných veciach zodpovedá Dopravca podľa ust. § 427 až § 431 Občianskeho zákonníka. Za škodu spôsobenú na batožinách prepravovaných oddelene od Cestujúceho zodpovedá Dopravca podľa ust. § 769 ods. 1 Občianskeho zákonníka.
Uber sprostredkúva Cestujúcim služby prepravy Dopravcom. Poskytované prepravné služby sú predmetom dohody výhradne medzi Dopravcom a Cestujúcim a musia byť v súlade so všetkými príslušnými právnymi predpismi. Použitím Služby Uber Cestujúci neuzatvára žiadnu zmluvu s Uber v súvislosti s nárokmi Cestujúceho na osobnú prepravu. Akékoľvek nároky týkajúce sa osobnej prepravy sa týkajú výlučne zmluvného vzťahu medzi Dopravcom a Cestujúcim.
Uber nezodpovedá za prepravné služby a ich riadne poskytnutie (najmä, avšak nie výlučne nezodpovedá za osobnú bezpečnosť, zdravie alebo bezpečnosť Cestujúcich či majetku Cestujúcich v priebehu prepravy) ani za žiadne nároky vyplývajúce z Prepravnej zmluvy či už zo strany Dopravcov voči Cestujúcim ako ani zo strany Cestujúcich voči Dopravcovi.
Uber nezodpovedá za konanie alebo opomenutie Cestujúceho alebo Dopravcu či tretích strán, ani za ujmu a/alebo škodu, Cestujúcemu spôsobenú inou osobou ako je Uber. Používaním Služby Uber Cestujúci berie na vedomie a súhlasí s tým, že akýkoľvek nárok, ktorý bude mať v súvislosti s konaním alebo opomenutím tretích osôb, bude obmedzený len na nárok voči takejto tretej osobe a nebudete takýto nárok uplatňovať voči Uber.
Bez ohľadu na vyššie uvedené, Uber sa môže rozhodnúť, po dôkladnom zvážení okolností, že Cestujúcemu uhradí akýkoľvek nárok Cestujúceho voči Dopravcovi.
Za mimoriadnu udalosť sa podľa Prepravného poriadku považuje:
úraz alebo náhle ochorenie Cestujúceho, alebo inej osoby.
Pri mimoriadnej udalosti je Vodič vozidla taxislužby povinný predovšetkým:
urobiť všetky potrebné opatrenia na záchranu Cestujúcich, iných osôb a majetku ohrozeného mimoriadnou udalosťou,
poskytnúť podľa svojich schopností a možností zranenej osobe (Cestujúcemu alebo inej osobe) potrebnú prvú pomoc a bezodkladne privolať odbornú zdravotnícku pomoc,
Ak pri mimoriadnej udalosti došlo k usmrteniu osoby, alebo k jej zraneniu, poškodeniu cesty, alebo všeobecne prospešného zariadenia, ak unikli nebezpečné veci v zmysle Zákona o cestnej doprave alebo ak došlo k hmotnej škode zrejme prevyšujúcej jedenapolnásobku väčšej škody podľa zákona č. 300/2005 Z.z. Trestný zákon, v znení neskorších predpisov alebo ak sa udalosť z iných dôvodov považuje za dopravnú nehodu v zmysle Zákona o Cestnej premávke, je Vodič vozidla taxislužby povinný ako účastník dopravnej nehody najmä:
ohlásiť dopravnú nehodu policajtovi,
zdržať sa požitia alkoholu alebo inej návykovej látky po nehode v čase, keď by to bolo na ujmu zistenia, či pred jazdou alebo počas jazdy požil alkohol alebo inú návykovú látku.
poskytnúť podľa svojich schopností a možností zranenej osobe prvú pomoc a bezodkladne privolať záchrannú zdravotnú službu,
zotrvať na mieste dopravnej nehody až do príchodu policajta alebo sa na toto miesto bezodkladne vrátiť po poskytnutí alebo privolaní pomoci, alebo po ohlásení dopravnej nehody,
zdržať sa konania, ktoré by bolo na ujmu vyšetrenia dopravnej nehody, najmä premiestnenia vozidiel,
umožniť obnovenie cestnej premávky, najmä premávky vozidiel pravidelnej verejnej dopravy osôb,
bezodkladne upovedomiť osobu, ktorá nie je účastníkom dopravnej nehody, o hmotnej škode, ktorá jej bola spôsobená dopravnou nehodou, a oznámiť jej svoje osobné údaje; ak to nie je možné, upovedomenie a oznámenie zabezpečí prostredníctvom Policajného zboru.
Na právne vzťahy neupravené týmto Prepravným poriadkom sa prioritne aplikujú aktuálne ustanovenia Obchodoch podmienok Uber, Zásad ochrany osobných údajov Uber alebo Príručky komunity Uberu (Slovensko).
Prevádzkovateľ dispečingu zverejňuje tento Prepravný poriadok na svojom webovom sídle a prostredníctvom svojej Služby Uber.
Zverejnený Prepravný poriadok je súčasťou návrhu dopravcu na uzavretie Prepravnej zmluvy a po jej uzatvorení je jeho obsah súčasťou Prepravnej zmluvy a zmluvných práv a povinností účastníkov zmluvného vzťahu. Uber si vyhradzuje právo podľa vlastného uváženia kedykoľvek a bez predchádzajúceho oznámenia upraviť tento Prepravný poriadok a akékoľvek iné dokumenty, na ktoré tento Prepravný poriadok odkazuje. O zmenách bude informovať odoslaním správy alebo iným oznámením. Zmena alebo doplnenie tohto Prepravného poriadku nadobúda (ak nie je uvedené inak) účinnosť jej zverejnením. Ďalšie používanie Služby Uber po nadobudnutí účinnosti tejto zmeny alebo doplnenia je považované za súhlas so zmenami a doplnením tohto Prepravného poriadku.
Ak sa niektoré z ustanovení tohto Prepravného poriadku stane neplatným, nevymáhateľným alebo ak bude neúplné alebo v rozpore s právnym poriadkom Slovenskej republiky, nie je tým dotknutá platnosť ostatných ustanovení Prepravného poriadku, Zásad ochrany osobných údajov Uber, Obchodných podmienok Uber alebo Príručky komunity Uberu (Slovensko). Toto neplatné, nevymáhateľné, neúplné ustanovenie, alebo ustanovenie, ktoré je v rozpore s právnym poriadkom Slovenskej republiky, musí byť nahradené ustanovením, ktoré bude svojim zmyslom čo možno najbližšie zámeru tohto Prepravného poriadku, Zásad ochrany osobných údajov Uber, Obchodných podmienok Uber alebo Príručky komunity Uberu (Slovensko), a zároveň v súlade s právnym poriadkom Slovenskej republiky.